กรมสนับสนุนบริการสุขภาพ ส่งหนังสือถึงโรงพยาบาลเอกชนทั่วประเทศแล้ว แจงแนวทางการเบิกจ่ายค่ารักษาพยาบาลผู้ป่วยโรค COVID-19
กรมสนับสนุนบริการสุขภาพ ส่งหนังสือถึงโรงพยาบาลเอกชนทั่วประเทศแล้ว แจงแนวทางการเบิกจ่ายค่ารักษาพยาบาลผู้ป่วยโรค COVID-19  นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ (กรม สบส.) กล่าวว่า การระบาดของโรค COVID-19 เป็นภัยสุขภาพที่ส่งผลกระทบต่อประชาชนทั่วทุกมุมโลก การที่ประเทศไทยจะผ่านพ้นวิกฤติการระบาดของโรคในครั้งนี้ไปได้ ทุกภาคส่วนต้องร่วมมือกันอย่างเต็มที่ โดยเฉพาะสถานพยาบาลเอกชน จำเป็นต้องดำเนินการบนมาตรฐานเดียวกัน ดังนั้น ที่ประชุมศูนย์ปฏิบัติการฉุกเฉินด้านการแพทย์และสาธารณสุข กระทรวงสาธารณสุข จึงได้ร่วมพิจารณาประเด็นการรักษาพยาบาลของผู้ป่วยโรค COVID-19 และได้กำหนดหลักการจ่ายค่าใช้จ่ายในการรับบริการจากสถานพยาบาลเอกชน เพื่อให้ประชาชนทุกกลุ่มสามารถเข้าถึงการรักษาพยาบาล โดยไม่ต้องกังวลต่อภาระค่าใช้จ่าย โดยกำหนดให้ผู้ที่มีอาการป่วยด้วยโรค COVID-19 เป็นผู้ป่วยฉุกเฉินซึ่งจำเป็นต้องได้รับการรักษา โดยให้ประชาชนเข้ารับสิทธิการรักษาในสถานพยาบาลตามสิทธิรักษาของตนเองก่อน แต่หากจำเป็นสามารถเข้ารับการรักษาที่สถานพยาบาลใดก็ได้ทั้งรัฐและเอกชน ซึ่งในกรณีเข้าสถานพยาบาลนอกสิทธิรักษาและเป็นโรงพยาบาลเอกชนนั้นได้กำหนดเงื่อนไขไว้ คือ หากประชาชนมีประกันสุขภาพเอกชนส่วนตัวให้ใช้ก่อน แต่หากไม่มีไม่ต้องสำรองจ่ายให้โรงพยาบาลเอกชนเก็บบิลค่าใช้จ่ายทั้งหมดนำมาประกอบการเบิกจ่ายตามหลักเกณฑ์ที่กระทรวงสาธารณสุขประกาศกำหนดต่อไปด้านทันตแพทย์อาคม ประดิษฐสุวรรณ รองอธิบดี กรม สบส. กล่าวว่า ขณะนี้ กรม สบส. ได้จัดส่งหนังสือแจ้งหลักการจ่ายค่าใช้จ่ายของโรงพยาบาลเอกชนกรณีการรักษาพยาบาลผู้ป่วยโรค COVID-19 ถึงสถานพยาบาลเอกชนทั่วประเทศแล้ว จึงขอกำชับให้สถานพยาบาลเอกชนทุกแห่ง ยึดหลักคุณธรรมและมนุษยธรรมเป็นสำคัญ ให้การรักษาพยาบาลผู้ป่วยอย่างเต็มความสามารถ โดยไม่เอาค่าใช้จ่ายมาเป็นเงื่อนไข ห้ามเรียกเก็บค่ารักษาพยาบาลจากผู้ป่วย หรือญาติโดยเด็ดขาด